Komission asetus (EY) N:o 789/2000,
annettu 14 päivänä huhtikuuta 2000,
Euroopan yhteisön ja Kiinan kansantasavallan tekstiilituotteiden kauppaa koskevan MFA-sopimuksen määräyksiä kiertäen Euroopan yhteisöön tuotua määrää vastaavan määrän vähentämisestä Kiinan kansantasavallasta peräisin olevien 4 luokan tekstiilituotteiden tuonnin määrällisestä rajoituksesta
EUROOPAN YHTEISÖJEN KOMISSIO, joka
ottaa huomioon Euroopan yhteisön perustamissopimuksen,
ottaa huomioon tiettyjen kolmansista maista peräisin olevien tekstiilituotteiden tuontiin sovellettavasta yhteisestä menettelystä 12 päivänä lokakuuta 1993 annetun neuvoston asetuksen (ETY) N:o 3030/93(1), sellaisena kuin se on viimeksi muutettuna komission asetuksella (EY) N:o 1072/1999(2), ja erityisesti sen 15 artiklan yhdessä 17 artiklan kanssa,
sekä katsoo seuraavaa:
(1) Asetuksen (ETY) N:o 3030/93 liitteessä IV vahvistettujen menettelyjen mukaisesti yhteisössä ja kolmansien maiden viranomaisten avustuksella muualla tehdyt tiedustelut ja lisätarkistukset ovat antaneet komissiolle aiheen päätellä, että 5408295 kappaletta 4 luokkaan kuuluvia tekstiilituotteita (T-paitoja) on vuosina 1995 ja 1996 tuotu Euroopan yhteisöön asetuksen (ETY) N:o 3030/93 säännöksiä kiertäen. Todisteet osoittavat, että nämä tuotteet ovat alun perin lähteneet Kiinan kansantasavallan alueelta, ennen kuin ne tuotiin Euroopan yhteisöön ilmoittamatta niiden kiinalaista alkuperää tai väärillä alkuperäilmoituksilla.
(2) Kiinan kansantasavallalta pyydettiin neuvotteluja ja niitä myös pidettiin tilanteen selvittämiseksi, tuotteiden todellisen alkuperän määrittämiseksi erityisesti Euroopan komission toimittaman asiakirjanäytön perusteella ja sopimukseen pääsemiseksi sen määrällisen rajoituksen vastaavasta tarkistamisesta, jota sovelletaan kyseiseen luokkaan kuuluvien tuotteiden vientiin Kiinan kansantasavallasta Euroopan yhteisöön.
(3) Tehtävästä tarkistuksesta päästiin 6 päivänä heinäkuuta 1999 sopimukseen, jota voidaan pitää tyydyttävänä ratkaisuna asetuksen (ETY) N:o 3030/93 15 artiklan mukaisesti ja jonka mukaan 5408295 kappaletta 4 luokan tuotteita vähennetään määrällisestä rajoituksesta kahtena vuotuisena eränä (komission asetus (EY) N:o 2483/1999(3)).
(4) Toinen tarkistus olisi tehtävä määrälliseen rajoitukseen, joka on vahvistettu kiintiövuotta 2000 varten nykyisessä 31 päivänä joulukuuta 2000 umpeutuvassa kahdenvälisessä tekstiili- ja vaatetustuotteiden kauppaa koskevassa sopimuksessa.
(5) Tässä asetuksessa säädetyt toimenpiteet ovat asetuksella (ETY) N:o 3030/93 perustetun tekstiilikomitean lausunnon mukaiset,
ON ANTANUT TÄMÄN ASETUKSEN:
1 artikla
Vähennetään 2704148 kappaletta tekstiilituotteita siitä 4 luokkaan kuuluvien tuotteiden tuonnin määrällisestä rajoituksesta, joka on vahvistettu Euroopan talousyhteisön ja Kiinan kansantasavallan tekstiilituotteiden kauppaa koskevan sopimuksen, sellaisena kuin se on viimeksi muutettuna 6 päivänä joulukuuta 1999 parafoidulla kirjeenvaihtona tehdyllä sopimuksella(4), liitteessä III vuotta 2000 varten.
2 artikla
Tämä asetus tulee voimaan kolmantena päivänä sen jälkeen, kun se on julkaistu Euroopan yhteisöjen virallisessa lehdessä.
Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
Tehty Brysselissä 14 päivänä huhtikuuta 2000.